32002R1442
L 212/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1442/2002 НА КОМИСИЯТА
от 7 август 2002 година
за изменение на Регламент (ЕО) № 1554/2001 за установяване на подробни правила за прилагането на Регламент (ЕО) № 1260/2001 на Съвета относно търговията със захар, произведена във френските отвъдморски департаменти, и изравняването на ценовите условия с преференциалната сурова захар
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1260/2001 на Съвета от 19 юни 2001 г. относно общата организация на пазара в сектора на захарта (1), изменен с Регламент (ЕО) № 680/2002 на Комисията (2), и по-специално член 7, параграф 5 от него,
като има предвид, че:
(1)
Член 7, параграф 4 от Регламент (ЕО) № 1260/2001 предвижда отпускането на определени суми като общностни помощи за търговията в европейските региони на Общността на захар, произведена във френските отвъдморски департаменти. Тези помощи се отнасят, от една страна, за рафинирането, в рафинериите в европейските региони на Общността, на произведена в тези департаменти захар и, от друга страна, транспорта на захар, произведена в тези департаменти, до европейските региони на Общността както и, когато е приложимо, складирането ѝ в тези департаменти.
(2)
Тези помощи са определени с Регламент (ЕО) № 1554/2001 на Комисията (3) за 2001-2002 пазарна година. По отношение на помощите за транспорт от етап експедиране франко завод до етап FOB пристанището и складирането във френските отвъдморски департаменти, последните са определени за 2001-2002 пазарна година в член 2, параграф 1, букви а) и в) от същия регламент. След като Комисията вече е получила информация на съответното равнище относно помощите, сега следва да бъдат определени размерите на помощите за пазарните години от 2002-2003 до 2005-2006, период, за който Регламент (ЕО) № 1260/2001 предвижда определянето на интервенционните цени и на производствените квоти и квотите за рафиниране. Следва също така да бъде продължено за същия период отпускането на помощта, представляваща транспортните разходи по море и помощта за рафинирането.
(3)
Мерките, предвидени в настоящия регламент, са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
Член 2, параграф 1 от Регламент (ЕО) № 1554/2001 се заменя със следното:
„1. По заявление до компетентните френски органи за пазарните години от 2002-2003 до 2005-2006 производителите на посочената в член 1 и доставена до европейски пристанища в Общността захар получават помощ, която включва следните елементи:
а)
фиксирана сума за тон захар, изразена като бяла захар, за покриване на транспортните разходи от начален етап завод до етап FOB пристанище, определена на:
-
17 EUR на тон за Реюнион и Мартиника,
-
24 EUR на тон за Гваделупа;
б)
единна фиксирана сума за транспортните разходи по море от етап FOB пристанище във френски отвъдморски департаменти до етап CIF европейски пристанища на Общността и свързаните с този транспорт разходи по застраховката;
в)
определена сума за 100 кг сурова захар, изразена като бяла захар, съхранявана от производители в края на всеки месец, фиксирана на 0,45 EUR за Гваделупа и 0,35 EUR за Реюнион.“
Член 2
Член 4, параграф 1 от Регламент (ЕО) № 1554/2001 се заменя със следното:
„1. В случаи на захар, посочена в член 1, която е била рафинирана в рафинерия от европейските региони на Общността през пазарните години от 2002-2003 до 2005-2006, помощта се предоставя на съответните рафинерии за всяка десета от процент от добива, надхвърлящ 92 %, от сума, равняваща се на 0,0387 % от определената за същия период интервенционна цена за сурова захар.“
Член 3
Настоящият регламент влиза в сила в деня след публикуването му в Официален вестник на Европейските общности.
Той се прилага от 1 юли 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 август 2002 година.